Ďuriš Nicholsonová, Lucia, podpredsedníčka NR SR (2019-03-27):
Ďakujem veľmi pekne. Predkladám tento návrh spolu s mojou kolegyňou Renátou Kaščákovou a už som ho raz predkladala, dokonca spolu sme ho raz predkladali. Nedostal sa ďaleko, tak možno teraz to vyjde. Návrhom sa dopĺňa právna úprava týkajúca sa ustanovenia osobitného príjemcu pre poberateľa dávky sociálneho poistenia, ktorý zo zdravotných dôvodov nemôže prijímať výplatu tejto dávky, a to aj bez súhlasu poberateľa tejto dávky. Za osobitného príjemcu je možné v takomto prípade ustanoviť blízku osobu poberateľa dávky sociálneho poistenia. Sociálna poisťovňa v zmysle návrhu bude povinná ustanoviť osobitného príjemcu pre človeka, ktorý zo zdravotných dôvodov si nemôže sám prebrať svoj napríklad starobný dôchodok, len na základe potvrdenia od ošetrujúceho lekára a to najneskôr do troch dní. Dôvodom návrhu sú opakované a dlhoročné problémy stoviek poberateľov dávok sociálneho poistenia a ich najbližších príbuzných, keď sa väčšinou náhle a nečakane ocitnú v situácii, že nie sú schopní zo zdravotných dôvodov prijať dávku, ktorá sa im vypláca v hotovosti, a nemajú zriadený bankový účet, čo je osobitne časté u seniorov, ale aj u ľudí s ťažkým zdravotným postihnutím. V dôsledku tejto skutočnosti nastávajú v ich živote problémy, nakoľko ak im nie je vyplatený napr. starobný alebo invalidný dôchodok, ich príbuzní nemajú právnu šancu sa k ich dôchodku dostať a v dôsledku toho nemajú z čoho za nich zaplatiť napr. úhradu spojenú s užívaním bytu, za energie a poplatky ako telefón, poplatky za lieky, zdravotnícky materiál, poplatky v zdravotníckom zariadení typu LDCH, a to dokonca ani prvú úhradu za poskytovanie sociálnej služby v pobytovom zariadení. Prosím vás, tento návrh naozaj vychádza od ľudí, ktorí sa nám ozývajú, od ich príbuzných, my sami sme si tým prešli v rodine, viacerí z nás určite v tomto pléne. Jednoducho keď máte starého človeka, ktorému sa náhle zhorší zdravotný stav a skončí napríklad v zariadení dlhodobo chorých alebo neskôr ide do nejakého domova sociálnych služieb alebo domova pre seniorov a nemá zriadený účet, vy sa naozaj ako príbuzní nemáte ako dostať k jeho peniazom. Nie preto, že by ste sa chceli obohatiť, ale preto, že chcete zaplatiť zaňho elektrinu, nájomné a proste všetky tie veci, ktoré musia byť zaplatené, pretože v opačnom prípade práve dochádza k navŕšeniu sa proste tých pohľadávok a dochádza až k exekúciám bytov. Toto je vec, ktorá každodenne, každodenne sa s ňou stretávame naozaj v teréne, či už u ľudí so zdravotným postihnutím, alebo u seniorov, a je to tak strašne jednoduché podľa mňa zmeniť ten zákon tak, aby Sociálna poisťovňa určila osobitného príjemcu do troch dní, ktorému môžu prísť buď na účet, alebo osobne peniaze. Títo občania sa teda v dôsledku neplatenia vyššie uvedených poplatkov dostávajú do rizika platenia pokút, penále, vypnutia elektrickej energie alebo do ich neprijatia do pobytového zariadenia. Toto je tiež veľmi časté, tí ľudia proste nemôžu ísť do zariadenia, ktoré veľmi potrebujú, je veľmi ťažké sa dostať do zariadenia, keď sa tam takýto človek, keď sa mu to podarí, tak nemá, nemá tam ako ísť, pretože nemajú peniaze na zaplatenie tej prvej splátky. Tento návrh reaguje aj na situácie, ak by poberateľ dávky sociálneho poistenia nemal žiadnu blízku osobu alebo inú osobu v pomere rodinnom alebo obdobnom, ktorá by dôvodne pociťovala ujmu poberateľa dávky ako svoju vlastnú ujmu, aby bolo možné rovnako v priebehu troch dní ustanoviť za osobitného príjemcu napríklad obec, kde má poberateľ dávky trvalý pobyt. Inak obec býva úplne bežným osobitným príjemcom, takže toto nevymýšľame teraz niečo nové, ale prakticky to len spriechodňujeme, aby pri vyplácaní starobného alebo invalidného dôchodku takáto transakcia bola možná. Možnosť ustanoviť v týchto situáciách promptne za osobitného príjemcu blízke osoby, za ktoré sa považujú príbuzní v priamom rade, teda manžel, súrodenci, ale aj iné osoby, ak splnia zákonom ustanovené podmienky (teda osoby v pomere rodinnom alebo obdobnom a dôvodné pociťovanie ujmy ako vlastnej ujmy), alebo obec, značne urýchli a uľahčí riešenie bežných poberateľov dávok a ich príbuzných, ktoré sú však z hľadiska existencie poberateľa dávky sociálneho poistenia veľmi dôležité. Tento návrh zákona je v súlade s Ústavou Slovenskej republiky, so zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Návrh zákona nebude mať negatívny vplyv na verejné financie, nebude mať negatívny vplyv na podnikateľské prostredie, bude mať pozitívny vplyv sociálny a nebude mať negatívny vplyv ani na životné prostredie alebo na informatizáciu spoločnosti. Veľmi pekne ďakujem za pozornosť, chcem vás veľmi pekne poprosiť, či by ste naozaj nemohli zvážiť v jednotlivých kluboch, že by ste podporili tento návrh zákona, lebo tým vyjdeme v ústrety naozaj veľkému počtu starých ľudí a ľudí so zdravotným postihnutím, ktorí sú momentálne odkázaní na to, ako sa vy pri tom hlasovaní zachováte. Ďakujem.